Хра злоу ахҭсықәа: Чамагәуа 2014 шықәсазы Аԥсни Урыстәылеи ирыбжьарҵаз аиқәшаҳаҭразы
11:54 25.11.2022 (ирҿыцуп: 12:05 25.11.2022)
2014 шықәсазы анапы зҵаҩыз Аԥсны Аҳәынҭқарреи Урыстәылатәи Афедерациеи рыбжьара аиҩызареи астратегиатә партниорреи рзы аиқәышаҳаҭра сынтәа иахыҵит 8-шықәса. Адокумент аус адулара шцоз атәы арадио Sputnik иазеиҭеиҳәеит, уи аамҭаз Жәлар Реизара депутатс иҟаз Леонид Чамагәуа.
Аурыс ган иаҳзаарышьҭыз апроект иугәамԥхаратә иҟан, аха уи еилкаауп, дара ринтересқәа ишаҵанакуаз еиԥш еиҿкааны иҟаҵан ҳәа азгәаиҭеит аиҿцәажәара хацыркуа Чамгәуа.
"Усҟан Жәлар реизара еиҳабыс иҳамаз Валери Бганба иаразнак ала иаартны далацәажәеит, иаҳгәамԥхо шыҟоу атәы иҳәеит. Еиуеиԥшым апартиақәа аҳәамҭақәа ҟарҵо иалагеит. Рцәажәарақәагьы иугәамԥхаратәы иҟан. Убасҟан иаԥҵан агәыԥ, аиқәшаҳаҭра аус адуларазы ахы инаркны аҵыхәанӡа ԥшьҩык аус руит - Ахра Бжьаниа, Беслан Барцыц, Валери Агрба, сара. Хаз аекспертцәа ыҟан, аус адырулон, аха аҵыхәан ҳара ҳапроект рнапы аҵарҩит атәыла ахадацәа", - ҳәа еиҭеиҳәеит Чамагәуа.
Аиқәшаҳаҭраҿы иарбоу кыр зҵазкуаны пунктны иаликааит еилоу арратә гәыԥқәа русеицура.
"Еилоу арратә гәыԥ ҳәа иарбоу апункт даара ҳшәарҭадара ианыԥшит. Уаанӡа иҳамаз аиқшәшаҳаҭрақәа рҿы иарбаӡамызт, аӷа дуқәлозар, аҩ-ганк аибашьра ишалагыло атәы. Ари раԥхьа инаргылана сара исыԥхьаӡоит даара акыр зҵазкуаны иҟоуп ҳәа. Ари ҳзыхьчо қьаадуп. Аха убри аан иара аурыс гангьы ари аиқәшаҳаҭра ианаҭеит ашәарҭадара. Ҳара ҳтәы еиҳазаргьы ҟалап, аха дара рзгьы кыр аҵанакуеит, избанзар, ара дара рыр гылоуп, ус анакәха рҳәаа хьчоуп", - ҳәа иҳәеит Чамгәуа.
Аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.